Fernando Lázaro Carreter

**Fernando Lázaro Carreter** (Zaragoza, 13 d'abril de 1923 - Madrit, 4 de marzo de 2004), yera un filologo, lingüista y escritor aragonés. Yera estato director d'a *[[Real Academia Española de la Lengua]]* a o largo de siete anyadas.

Yera naixito en Zaragoza o 13 d'abril de 1923, en o sino d'una familia con muitos vinclos con o lugar de Magallón (Campo de Borcha, Zaragoza), de do yeran sus pais. Estudió Bachiller en o *Instituto Goya* de Zaragoza y Filosofía y Letras en a Universidat de Zaragoza ta continar dimpués en a sección de Filolochía en a Universidat Complutense de Madrit, en do se licenció en Filolochía Romanica en 1945 y se doctoró en 1947. En 1949 obtenió a catedra de Lingüistica Cheneral y Critica Literaria en a Universidat de Salamanca y bi permaneixió dica 1971. En l'anyada 1972 ocupa la catedra de Luenga Espanyola en a Universidat Autonoma de Madrit. A la fin, en 1978 pasó ta la Complutense de Madrit como catedratico de *Gramatica Cheneral y Critica Literaria*.

O suyo treballo en a docencia estió paralelo a o quefer de creyación, critica teatral y publicación d'estudios lingüisticos y literarios. Una d'as suyas primeras publicacions sobre temas lingüisticos estió *El habla de Magallón. Notas para el estudio del aragonés vulgar (Zaragoza, IFC, 1945)*. Pero no siguió pon por ixas endreceras d'a dialectolochía. Se centró en a historiografía lingüistica, con obras como *Las ideas lingüísticas en Espanya durante el siglo XVIII (1949; bi ha nueva edición en 1985)*, uno d'os suyos estudios mas importans; u *Crónica del Diccionario de Autoridades (1713 - 1740)*, que estió lo discurso d'ingreso en a RAE. En estudios propiament lingüisticos, filolochicos y gramaticals, que se replegan principalmén en *Estudios de lingüística (1980)*. En ixa endrecera cal emponderar o *Diccionario de términos lingüísticos (1963)*, important obra de consulta, con muitas edicions, que contina fendo honra. Tamién en estudios sobre a luenga literaria, que se replegan mas que mas en *Estudios de poética (La obra en sí) (1986)*, *De poética y poéticas (1980)*, asinas como en obras mas didacticas: *¿Qué es literatura? (1979)*, *Cómo se comenta un texto literario (con E. Correa, 1989)*; u en comentarios concretos sobre grans creyadors, epocas u cheneros literarios: *Estilo barroco y personalidad creadora (1966; 1984)*, *El Lazarillo de Tormes en la Picaresca (1973; 1983)*, *Francisco de
Quevedo, Vida del Buscón (edición critica, 1965, 1980)*, *Introducción a la poesía de Vicente Aleixandre (1979)*, *Clásicos españoles: de Garcilaso a los niños pícaros (2002)*.

Pero por o que ye mas conoixito ye por dos cosas: 1) os libros de texto de luenga castellana y literatura ta Bachillerato y ESO, con os que muitos estudiants espanyols han estudiato; 2) os articlos en os que con humor y somardonería criticaba os usos dolentos d'a luenga espanyola, y que con o títol de "El dardo en la palabra" escribió en a prensa (primero en Informaciones, dimpués en ABC; en zagueras, en El País) y que replegó en libro en dos series: *El dardo en la palabra (1997)* y *El nuevo dardo en la palabra (2003)*. No cal olbidar a suya critica teatral en a prensa, ni tampoco no a suya creyación literaria en o cambo d'o teatro popular: talmén ye poco conoixito y no ha intresato charrar-lo, pero estió autor de *[[La ciudad no es para mí]]*, que en cinta de cine protagonizó Paco Martínez Soria.

Ingresó en l' *Academia de la Lengua Española* en 1972 i estió lo suyo director entre 1991 e 1998. Lázaro Carreter se considera como un renovador y dinamizador d'a Real Academia Española: la ubrió a la sociedat y a os medios de comunicación, asinas como a Latinoamerica; se preocupó por a financiación y potenció a informatización, metendo en marcha dos "bancos de datos": *O Corpus de referencia del espanyol actual*, que replega mas de 95 millons de rechistros de textos escritos y fuents orals d'Espanya y de Latinoamerica dende 1975, y o *Corpus diacrónico del espanyol*, que replega mas de 56 millons de rechistros de l'idioma espanyol dende os comienzos d'a luenga dica 1975.

As suyas cenisas se tresladoron ta Magallón y se deixoron en o suyo fosal, ta que i escansen chunto con os restos de sus pais e d'os paisanos suyos.

## Bibliografía consultata
* Francho Nagore Laín: *[[Fuellas]] d'información d'o [[Consello d'a Fabla Aragonesa]]*, lum. 160 (marzo-abril 2004), p.&nbsp;7.

## Vinclos externos
*  ''Fernando Lázaro Carreter'' en a *[[Gran Enciclopedia Aragonesa]]*.